Σχέση της υπολειπόμενης δραστικότητας των αιμοπεταλίων, μετά από φόρτιση με κλοπιδογρέλη, με το ενδοστεφανιαίο θρομβωτικό φορτίο και τη μυοκαρδιακή αιμάτωση σε ασθενείς με οξύ έμφραγμα του μυοκαρδίου
Authors: Καλογερἀς Κωνσταντίνος 
Published: September 2021

Εισαγωγή: Παρά το γεγονός ότι υπάρχουν αρκετά στοιχεία που συνδέουν την ανεπαρκή αναστολή των αιμοπεταλίων με τα κλινικά μελλοντικά συμβάντα σε ασθενείς με οξέα στεφανιαία σύνδρομα, η πιθανή συσχέτιση μεταξύ των στεφανιαίων αγγειογραφικών χαρακτηριστικών και του βαθμού αιμοπεταλιακής αναστολής δεν έχει διερευνηθεί διεξοδικά.Υπόθεση: Υπόθεση της παρούσας μελέτης είναι ότι σε ασθενείς με οξύ έμφραγμα του μυοκαρδίου με ανάσπαση του ST (STEMI), μεγαλύτερο ενδοστεφανιαίο θρομβωτικό φορτίο συνδέεται με μικρότερο βαθμό αναστολής των αιμοπεταλίων μετά από φόρτιση με κλοπιδογρέλη. Επιπλέον, τα επίπεδα της αναστολής των αιμοπεταλίων συσχετίζονται με την επαναιμάτωση του μυοκαρδίου μετά από PCI και τη μακροχρόνια πρόγνωση.Μέθοδος: Σε διαδοχικούς ασθενείς που προσέρχονται ή παραπέμπονται λόγω STEMI και υποβάλλονται καθυστερημένα σε πρωτογενή αγγειοπλαστική σε χρόνο μεγαλύτερο από 2 ώρες μεταξύ της πρώτης ιατρικής επαφής και της διενέργειας της στεφανιογραφίας, υπολογίστηκε με τη χρήση της συσκευής VerifyNow η υπολειπόμενη δραστικότητα των αιμοπεταλίων μετά φόρτιση με κλοπιδογρέλη (τιμές PRU). Επίσης εκτιμήθηκε αγγειογραφικά και κατηγοριοποιήθηκε το ενδοστεφανιαίο φορτίο θρόμβου (Grade A, B και C), η στεφανιαία ροή (TIMI flow) και η μυοκαρδιακή αιμάτωση (Myocardial blush). Τέλος, διενεργήθηκε μακροχρόνια παρακολούθηση των ασθενών και καταγραφή κλινικών συμβάντων (θάνατος, έμφραγμα μυοκαρδίου, αγγειακό εγκεφαλικό επεισόδιο, επέμβαση στεφανιαίας επαναγγείωσης). Αποτελέσματα: Από το αρχικό δείγμα 320 ασθενών, 74 τελικά πληρούσαν τα κριτήρια ένταξης της μελέτης (81% άνδρες, μέση ηλικία 60.9±11.9). Βρέθηκε πως οι ασθενείς με μεγαλύτερο ενδοστεφανιαίο θρομβωτικό φορτίο παρουσιάζουν στατιστικά σημαντικά μικρότερο βαθμό αιμοπεταλιακής αναστολής, δηλαδή υψηλότερα επίπεδα PRU (PRU=174.1±91.5 για θρόμβο Grade A, PRU=196.23±113.4 για Grade B και PRU=252.8±107.8 για Grade C , p=0.044) με μια σημαντική γραμμική τάση αύξησης του PRU παράλληλα με την αύξηση του θρομβωτικού φορτίου. Επίπεδα PRU > 251.5 φάνηκε να προβλέπουν τη παρουσία μεγάλου θρομβωτικού φορτίου (Grade C) με ευαισθησία 57,9% και ειδικότητα 77,8%. Επίσης, ασθενείς με φυσιολογική ενδοστεφανιαία ροή και φυσιολογική μυοκαρδιακή αιμάτωση μετά την αγγειοπλαστική, είχαν στατιστικά σημαντικά χαμηλότερες τιμές PRU συγκριτικά με αυτούς με επηρεασμένη ενδοστεφανιαία ροή και μυοκαρδιακή αιμάτωση αντίστοιχα. Τέλος, στη μακροχρόνια παρακολούθηση (33±19μήνες), η ομάδα ασθενών με υψηλή υπολειπόμενη δραστικότητα αιμοπεταλίων (PRU>251.5) παρουσίασε στατιστικά σημαντικά περισσότερα κλινικά συμβάντα (MACE) συγκριτικά με την ομάδα ασθενών χαμηλής δραστικότητας (PRU<251.5) (p=0.043).Συμπέρασμα: Φαίνεται πως μεταξύ των ασθενών που υποβάλλονται καθυστερημένα σε πρωτογενή αγγειοπλαστική λόγω STEMI, αυτοί με μεγαλύτερες τιμές PRU ( υψηλή υπολειπόμενη αιμοπεταλιακή δραστικότητα), έχουν μεγαλύτερο ενδοστεφανιαίο θρομβωτικό φορτίο, χειρότερη στεφανιαία ροή και χειρότερη μυοκαρδιακή άρδευση μετά την αγγειοπλαστική, με τιμή κατώφλι PRU > 251.5. Τέλος, οι ασθενείς που παρουσιάζουν PRU > 251.5 έχουν μεγαλύτερα ποσοστά μακροχρόνιας εκδήλωσης δυσμενών κλινικών συμβάντων.